**CONSELL ORDINARI DE LA ZONA 07 (Instituts-St. Ignasi; Escorxador i entorns)**

Sessió ordinària realitzada el 14 de desembre de 2022, al Local Social Escorxador

Assisteixen a la reunió:

Entitats, Plataformes i Grups:

Facua-Consumidors en acció; Grup Municipal Ciutadans; Plataforma Marea Pensionista; Instituts Joan Oró; Armats de la Sang Lleida; i “Asociación Watani para la Libertad y la Justícia”.

Persones: Miquel Barniol; Máximo J. Blanco; Noemí Fernández; Tomàs Nadal; Albert Sales; Carles Sallan; Mourad El Boudouhi; Victor Romero; Francisca Sánchez; Assumpta Figuera; Jordi de la Fuente; Victor Sanvicen; Amat Mir; Rosa Ma. Morros; Jordi Tremosa; Ramon Corbella; Miquel Artigues; Fidel Molina, Ana Gallego; Merche Álvarez; Manel Álvarez; Josep Ma. Currià; Núria Benseny; Antonio Torres; Oscar J. Ramos; Carles Solà; i Paquita Tomasa.

Per l’administració municipal:

El regidor de la zona 07 i president del Consell, Joan Ramon Castro; Estefania Revés dels Serveis Socials municipals i, de part de l’Àrea de Participació Ciutadana, Cristina Saiz; Glòria Vicens i Juanma Solís.

Inicia l’acte el regidor de la zona 07 i president del Consell, Joan Ramon Castro que excusa a Miquel Pueyo, Paer en Cap i a Marta Gispert, regidora de Participació i vicepresidenta del Consell de la Zona 07, per motius d’agenda.

Seguidament, dona la paraula a **Cristina Saiz** per informar del nou format dels Consells de zona: explica el nou format pel que fa al tema de la distribució dels Consells. Per tal que els Consells siguin d’una manera més horitzontal i més comunitària, i a la vegada més integradora, es proposa canviar la distribució organitzativa del Consell. El format de Consell s’intentarà, en la mesura que sigui possible i segons les condicions de l’espai, que sigui circular per tal que ens vegem tots els participants. Per aquest motiu també compartiran espai conjuntament el representat de zona del Consell de Ciutat i els presidents de les associacions veïnals.

El regidor de Zona07, **Joan Ramon Castro**, dona pas al sergent del parc de Lleida lñaki Romeu, membre del cos de Bombers de la Generalitat de Catalunya qui explicarà les xerrades de prevenció d’incendis a les llars. Bombers de la Generalitat de Catalunya ens presenten unes xerrades informatives per tal d'implementar la cultura de la prevenció d'incendis a la llar. Aquestes, estan destinades tant a entitats i associacions com a la ciutadania en general. Les dues xerrades que duen a terme són:

*1-Tanca la porta al foc*, té com a objectius una vegada iniciat l'incendi saber el que hem de fer per no posar-nos en risc.

*2- Prevenció d'incendis a la llar*, té com a finalitat treballar les causes que provoquen els incendis i treballar els hàbits que les provoquen.

Cal tenir en compte que segons les estadístiques hi ha 12 incendis en habitatges al dia, el 80% de morts en incendis són a les llars i, el col·lectiu més afectat són les persones > 65 anys.

Per acabar, facilita el correu, per tal que si algú està interessat en alguna de les xarrades que ofereixen pogués contactar amb ells: **bombersprevencioincendis@gmail.com**

El regidor, **Joan Ramon Castro**, informa de la memòria i previsió de les actuacions municipals a la zona: 1-informar que el Passatge Santa Anna ara ja és de titularitat municipal i a partir d’ara es pot començar a definir entre tota la gent del barri quin ús se li vol donar. La manera en com es durà a terme serà a través de l’eina Decidim; 2- pel que fa a relació als fons Europeus Next Generation, la prioritat d’aquests és la mobilitat dins de ciutat, caminant, amb transport no contaminant i amb transport públic. Un del projecte aprovat és el que s’està duent a terme la Rambla d’Aragó; 3- explica el Pla de Millora de l’Espai Públic i diferents punts de millora i les actuacions que s’han fet després de la detecció feta amb la gent del barri que formen part del Grup Impulsor; 4- s’ampliarà la vorera del carrer Alcalde Costa, per dinamitzar la part comercial, a més a més, s’hi posarà mobiliari públic, més punts de llum, més bancs i s’hi plantaran 14 arbres; 5- a l’alçada del núm. 27 del carrer Lluís Companys s’hi farà un pas elevat i repintarem alguns passos de vianants i també s’ha de valorar l’ampliació de la vorera d’aquest carrer, que va des del comerç de La Galeria a l’edifici Winterthur; 6- al carrer Acadèmia, al núm. 17, també s’hi posarà un pas de vianant elevat i al carrer Acadèmia, núm. 46 un altre pas elevat; 7- a la Plaça de l’Exèrcit, es trauran les escales i es farà una rampa; 8- el solar del carrer Alcalde Costa està pendent de la signatura del conveni per cedir el solar a l’Ajuntament; 9- amb el Pla de Mobilitat Urbana Sostenible es planteja tornar a fer un estudi per mirar quines zones cal reforçar amb relació a les línies de bus. Aquest estudis es fan segons enquestes generals i coneixent els desplaçaments de la gent; 10- s’estudiarà la reubicació d’alguns contenidors del barri; 11- està pendent de redibuixar direcció trànsit Plaça Castellà.

Seguidament, **Glòria Vicens i Juanma Solís**, de l’equip tècnic de Participació expliquen els grups dinamitzadors amb la intenció d’iniciar-lo a la zona 07, per tal de fer un treball més comunitari i participatiu. És en el marc d'aquests Consells de Zona, és on neixen els Grups Dinamitzadors: formats per veïns, veïnes i un representant de les diferents entitats del barri amb l'objectiu de treballar més a fons i des de la perspectiva comunitària les temàtiques del Consell que així ho requereixin. És a dir, espais de participació directa on crear sinergies entre veïnat, entitats i administració per dur a terme iniciatives que satisfacin les necessitats detectades a cada barri pel mateix veïnat i entitats. Tot això des de la perspectiva de la co-responsabilitat i el compromís.

En desenvolupament al quart punt de l’ordre del dia, **Andrea Villar i Mireia Freixas**, de l’Equip tècnic de La Descomunal presenten la primera Comunalitat Urbana de Lleida “La Descomunal”.

La Comunalitat Urbana és un projecte que pretén crear diferents xarxes i aliances en torn l’economia social i solidària. L’objectiu és confeccionar una base socioeconòmica en la qual es treballi per a desenvolupar el comerç i l’acció col·lectiva de proximitat amb valors democràtics i respectuosos amb el medi ambient.

Comenten que La Descomunal, és una de les vint-i-dues comunalitats que hi ha arreu del territori català, sent l’única que existeix a la zona de ponent. La Descomunal té les seves arrels al treball comunitari que s’ha estat fent des del Consell de zona 09 (La Mariola, Blocs Joan Carles i Turó de Gardeny) on van aparèixer diferents projectes que van generar xarxa. Ja que una comunalitat ha d’actuar en una zona que, com a mínim, tingui 20.000 habitants, es va decidir ampliar el camp d’actuació a les zones limítrofes: Joc de la Bola (zona 06), Universitat-Pius XII (zona 08) i Escorxador-Sant Ignasi (zona 07) juntament amb una part petita de l’horta lleidatana.

La Descomunal està treballant amb tres eixos d’acció: la inserció laboral, l’esport i la cultura. De moment, porta a terme els següents projectes actius com són la creació d’una associació pel reciclatge d’oli usat, la posada en marxa d’un gimnàs social i unes rutes saludables, el festival Enre9 i l’escoleta de música i arts. A més, el projecte porta a terme cursos, cicles d’economia social i solidària, xerrades motivacionals o acompanyament a entitats i comerços que vulguin crear serveis conjunts o col·lectius, per exemple. S’informa que tot i que el projecte es desenvolupa principalment a la zona 09, es pretén la implicació dels barris adjacentsen la mesura del possible per això es faran reunions posteriors per explicar més extensament el projecte.

Tenint en compte que avui s’ha fet una molt breu presentació s’adreça a tot el Consell a veure les diferents línies d’acció i així conèixer tota la informació detallada en el següent lloc web:

<https://ladescomunal.cat/>

Torn de preguntes i/o propostes.

**Núria Benseny,** veïna. D’altra banda, felicita les persones que treballen amb els plans de desenvolupament comunitari i dinamització de la zona tot i fer incís amb la manca de participació per part dels joves i entitats del barri. Consulta amb relació a: 1- tornar a asfaltar el c/Lluís Companys com es feia anys enrere; 2- funcionament sobre la utilització del certificar digital a l’eina Decidim; 3- diferents usos i propostes pel passatge Sant Anna i quan es pretén fet alguna actuació; 4- afectació que tindrà la zona de baixes emissions amb els vehicles vells; 5- manca il·luminació (sobretot des del c/Unió fins al Passeig de Ronda) i manteniment als carrers; 6- sobre l’empresa que ha fet l’estudi sobre mobilitat, al ser de Barcelona, pot ser que no tingui la mateixa visió; 7- la importància de fer públiques les diferents actuacions que es fan; 8- l’estat del projecte de les Josefines; 9- les dades presentades de la Guàrdia Urbana considera que no són insuficients.

**Fidel Molina,** veí. Explica sobre la importància de buscar una solució amb relació a una teulada problemàtica que hi ha al passatge Sant Anna. Proposa col·locar cautxú a la part del parc infantil de la Plaça de l’Escorxador, retirar la sorra i afegir més zona verda. Parla sobre trobar una opció alternativa amb les bicicletes, ja que hi ha un carril bici, utilitzat tant per bicis com per monopatins, amb doble sentit que acaba a la botiga del Martin Martín, cantonada Lluís Companys-Plaça Escorxador, i no té continuïtat, llavors van per la vorera a alta velocitat, fet que està prohibit per normativa.

**Víctor Romero,** veí del carrer Lluís Companys 4-6. Exposa la problemàtica de filtracions que tenen fa temps al pàrquing de sota del passatge Sant Anna. Pregunta sobre l’estat dels solars urbans del Passatge, que ara són de l’Ajuntament, si estaran amb una tanca i nets segons normativa del butlletí provincial. Recorda que el Passatge només aguanta 4-5 tones i que hi ha un senyal on diu circulació prohibida excepte guals i la Guàrdia Urbana deixa entrar cotxes que no tenen guals. A més, comenta la manca de 5 arbres des de la Font de Rambla d’Aragó fins a la Farmàcia del c/Lluís Companys.

**Carles Solà,** Associació de Comerciants Escorxador. Pregunta certs dubtes sobre la implementació de les baixes emissions, en concret si hi haurà algun permís especial per persones amb discapacitat, a més de millorar la freqüència dels autobusos de Lleida. Comenta el cas de la Tòfona, al c/ Ramon i Cajal, que des que es va implantar el carril bici, ha perdut clientela ja que es un carrer de baixa intensitat de vehicles; creu que els carrils bici són més necessaris on hi ha més circulació dels vehicles i a més intensitat, com podria ser Rambla d'Aragó - Passeig de Ronda. A més, demana: més arbrat, asfaltar més sovint els carrers, manteniment de les rajoles, i més alternatives amb el transport públic, ja que els carrils únics provoquen cues i retencions.

**Òscar Ramos,** president de l'Associació de Comerciants Escorxador. Parla sobre la manca d’actuacions que es fan al barri, a més de parlar sobre el que es farà al passatge Sant Anna i tenir en compte els soterranis d’aquest. Exposa: 1- que hi ha pocs contenidors i la ubicació d’aquests no és la correcta, proposa pintar-ne alguns; 2- s’han reduït molt els aparcaments i proposa l’aparcament soterrani; 3- les actuacions de la Guàrdia Urbana s’haurien de publicar; 4- les molèsties ocasionades pels vetlladors, en canvi, si s’ampliessin les voreres es podria donar més sentit a ficar vetlladors; i 5- el canvi de direcció de Plaça Castella fa molts temps que es va demanar.

**Jordi de la Fuente,** veí. Comenta el fet que l’encarregat de fer les diferents reparacions pertinents les hauria de fer l’Ajuntament i no l’Associació Veïnal. Fa queixa de la manca d’escolta per part de l’Ajuntament al veïnat, fen incís a un informe que es va demanar fa 4 anys amb relació al canvi de sentit dels carrers Lluís Companys i Acadèmia i no s’ha rebut resposta; i la manca d’informació que ha rebut el veïnat amb relació a les obres que s’estan fent a Rambla d’Aragó. Planteja modificar el transport públic, ja que degut a les baixes emissions s’hauria de contemplar.

**Tomàs Nadal,** Plataforma ciutadana Marea Pensionista. Proposa que la Guàrdia Urbana anés a peu de carrer, fet que dona més seguretat a la ciutadania, i la importància que entre tots, veïns/es i Ajuntament ens ajudem. A més, explica un dels principals problemes que hi ha al c/Acadèmia pel que fa a l’excés de velocitat del vehicle i el perillós pas de vianants situat al núm. 30 entre el c/Acadèmia i c/República Paraguai.

**Mourad El Boudouhi,** “Asociación Watani para la Libertad y la Justicia”. Parla sobre el fet de no fer cap consulta a la ciutadania amb relació a les obres de Rambla d’Aragó.

**Miquel Barniol,** representant de la zona 07 al Consell de Ciutat. Suggereix fer les reunions dels Consells de Zona més tard perquè hi hagi més participació i venir amb un guió per exposar clarament i ordenadament les intervencions. Com a Conseller de Zona07 al Consell de Ciutat comunica les idees que ha fet arribar: 1- donar una empenta al comerç de proximitat que tenim al barri amb ajudes amb pàrquings amb el que calgui; 2- incrementar la seguretat de la zona; 3- posar solucionar les filtracions de pàrquing del Passatge Santa Anna; 4- dubtes sobre l’ús que se li donarà a l’Estació d’autobusos; i 5- la manca de representació jove. Parla sobre el bon funcionament tant de l’eina Decidim com de l’App Appunta. Fa una reflexió sobre la importància de no venir a queixar-nos, sinó a aportar idees. Finalitza amb dubtes pel que fa a la comunalitat urbana li agradaria conèixer més els detalls del projecte. Afegeix que si algú té algun aspecte més a afegir que li faci saber.

**Ramon Corbella**, president de l’Associació veïnal Sant Ignasi. Estic d’acord amb tot el que s’ha dit.

Alguns dels participants en el Consell mostren el seu desencís per la falta d’assistència de l’alcalde.

En atenció a les observacions que han anat fent les persones participants en la reunió, el regidor de zona, **Joan Ramon Castro,** respon: 1- excusa l’Alcalde, ja que per motius d’agenda no ha pogut assistir; 2- el tema d’asfaltar el c/Lluís Companys, ara per ara, no es pot fer, ara el que s’està fent és arranjar llocs concrets que són perillosos; 3- amb relació al passatge Sant Anna, l’eina Decidim és per aportar idees, després ja les portarem al Consell de Zona i ja decidirem entre tots; 4- pel que fa a les baixes emissions, primer s’han de definir les zones, i no només és la prohibició de deixar accedir o no als vehicles de combustió, l’ampliació de voreres també està dins del pla de baixes emissions. A més, hi haurà diverses excepcions en els casos de gent amb minusvàlua, gent que ve d’un poble per anar a l’hospital... Després cal explicar que el pla de baixes emissions no és una cosa immediata. Informar també que no tots els barris formen part del pla de baixes emissions; 5- quant a la brigada d’electricitat, hem reubicat personal, i pel que fa a la manca d’il·luminació a vegades és a causa que els arbres tapen la llum, informa també, que es van canviar totes les bombetes i ara són totes leds; 6- el tema de l’empresa que fa l’estudi de mobilitat, és una empresa amb seu a Barcelona, però d’àmbit mundial; 7- el tema de les Josefines és un tema de Next Generation; 8- a la petició de més agents a peu de carrer, faré trasllat a la Guàrdia Urbana; 9- sobre treure la uralita del Passatge Santa Anna, em sembla que aquesta no està en lloc municipal, és un lloc privat, per tant, el particular ha de llogar una empresa especialitzada que faci la retirada; 10- la importància d’utilitzar l’App Appunta per traslladar les incidències i a més informa que els agents cívics també en comuniquen; 11- pel que fa a ficar cautxo al parc infantil, els tècnics prefereixen la sorra perquè es pot canviar més sovint i fàcilment, cosa que el cautxú es resseca amb el sol, crema i a més és caríssim i es gasta més sovint. El principal problema que tenim ara és que alguns incívics utilitzen aquests parcs, principalment si hi ha sorra, de pipi-can; 12- el carril bici és un tema que s’ha de concretar millor les connexions a tota Lleida; 13- les filtracions del pàrquing: l’expedient obert està al departament municipal de Responsabilitat Patrimonial i el que es va fer al seu dia no es va fer del tot correcte; 14- mentre els solars no estan arranjats es podrien utilitzar per un altre ús; 15- quant als arbres tallats, només es tallen si estan malalts i no es poden recuperar o bé, si estan morts, i es reposaran pròximament; 16- informar també que l’horari de tancament de les terrasses canvia: el d’estiu serà de festa major a festa major, és a dir, de maig a setembre i fins a les 00.30h, llavors hi ha els caps de setmana, que s’ampliarà fins a la 01.00h. La resta de temes els traslladarà a les regidories corresponents.

**Cristina Saiz,** tècnica de Participació, afegeix que l’eina Decidim que és una prova pilot i només té dues funcionalitats que són l’enquesta o la proposta, de moment. Més endavant quan s’hi introdueixi el Padró d’habitants i estigui tot ben organitzat amb les mesures legals corresponents es valorarà si es posa o no en marxa altres funcionalitats. De totes maneres recorda que es tracta d’una eina que principalment ens ha de generar coneixement, aportar riquesa i ajudar-nos en les deliberacions i això és el que de moment es fa i es vol fer. Explica la importància de crear un grup dinamitzador a la zona per tal de poder treballar tots els temes que estan sortint al Consell d’una manera més continuada.

Sense cap altre tema a tractar en el dia d'avui es dona per finalitzada la sessió plenària.

Secretaria Tècnica dels Consells de Zona

Lleida, 14 de desembre del 2022